Document ID: 32015R0207

A BIZOTTSÁG (EU) 2015/207 VÉGREHAJTÁSI RENDELETE
(2015. január 20.)
az előrehaladási jelentések mintája, a nagyprojektekre vonatkozó információk benyújtásának formátuma, a közös cselekvési terv mintája, a „Beruházás a növekedésbe és munkahelyteremtésbe” célkitűzésre vonatkozó végrehajtási jelentések mintája, a vezetői nyilatkozat, az auditstratégia, az auditvélemény és az éves kontrolljelentés mintája, a költség-haszon elemzés módszertana, valamint az 1299/2013/EU európai parlamenti és tanácsi rendelet alkalmazásában az európai területi együttműködési célkitűzésre vonatkozó végrehajtási jelentések mintája tekintetében az 1303/2013/EU európai parlamenti és tanácsi rendelet végrehajtására vonatkozó részletes szabályok megállapításáról
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel az Európai Regionális Fejlesztési Alapra, az Európai Szociális Alapra, a Kohéziós Alapra, az Európai Mezőgazdasági Vidékfejlesztési Alapra és az Európai Tengerügyi és Halászati Alapra vonatkozó közös rendelkezések megállapításáról, az Európai Regionális Fejlesztési Alapra, az Európai Szociális Alapra és a Kohéziós Alapra és az Európai Tengerügyi és Halászati Alapra vonatkozó általános rendelkezések megállapításáról és az 1083/2006/EK tanácsi rendelet hatályon kívül helyezéséről szóló, 2013. december 17-i 1303/2013/EU európai parlamenti és tanácsi rendeletre (1) és különösen annak 52. cikke (4) bekezdésére, 101. cikke második és ötödik bekezdésére, 106. cikke második bekezdésére, 111. cikke (5) bekezdésére, 125. cikke (10) bekezdésére és 127. cikke (6) bekezdésére,
tekintettel az Európai Regionális Fejlesztési Alap által az európai területi együttműködési célkitűzésnek nyújtott támogatásra vonatkozó egyedi rendelkezésekről szóló, 2013. december 17-i 1299/2013/EU európai parlamenti és tanácsi rendeletre (2) és különösen annak 14. cikke (5) bekezdésére,
az európai strukturális és beruházási alapok koordinációs bizottságával folytatott konzultációt követően,
mivel:
(1)
A 288/2014/EU bizottsági végrehajtási rendelet (3) megállapítja a programok elkészítéséhez szükséges rendelkezéseket. Az európai strukturális és beruházási alapokból (esb-alapok) finanszírozott programok végrehajtásának biztosítása érdekében további rendelkezéseket szükséges meghatározni az 1303/2013/EU rendelet alkalmazását illetően. Az átláthatóság és az e rendelkezésekhez való hozzáférés elősegítése céljából e rendelkezéseket egyetlen végrehajtási aktusba kell foglalni.
(2)
Az előrehaladási jelentésben szereplő információk egységessége és szükség esetén összesíthetősége érdekében a partnerségi megállapodás végrehajtására vonatkozó előrehaladási jelentés mintájában egységes feltételeket kell meghatározni az előrehaladási jelentések egyes részeiben előírt információk bemutatására vonatkozóan. Ennek érdekében, és figyelembe véve, hogy a tagállamok és a Bizottság közötti információcserét minden esetben elektronikus úton, az erre a célra létrehozott rendszer segítségével kell végezni, a mintában meg kell határozni az egyes mezők technikai jellemzőit, beleértve az adatok formátumát, a beviteli módszert és a karakterszám-korlátozásokat is. A szövegmezők javasolt maximális karakterszáma tekintetében a legátfogóbb jelentésekhez szükséges terjedelmet veszik alapul.
(3)
Az előrehaladási jelentés mintája az 1303/2013/EU rendeletben meghatározott követelmények teljesítése érdekében öt részből tevődik össze. Az I. rész az összes európai strukturális és beruházási alappal kapcsolatban szükséges információkat és értékeléseket tartalmazza. A II. rész az ifjúsági foglalkoztatási kezdeményezésre vonatkozó előrehaladási jelentéshez szükséges információkat és értékelést tartalmazza. Az előrehaladási jelentés mintájának III., IV. és V. részében meghatározott információkat az Európai Regionális Fejlesztési Alapra (ERFA), az Európai Szociális Alapra (ESZA) és a Kohéziós Alapra vonatkozóan kell megadni abban az esetben, ha az 1303/2013/EU rendelet 111. cikke (4) bekezdésének harmadik albekezdésében foglaltak értelmében az alaponként legfeljebb egy operatív programmal rendelkező tagállamok úgy döntöttek, hogy a 2017-ben és 2019-ben benyújtott éves végrehajtási jelentések, illetve a záró végrehajtási jelentés helyett a partnerségi megállapodás végrehajtására vonatkozó előrehaladási jelentésben szerepeltetik a szóban forgó rendelet 50. cikkének (5) bekezdésében előírt információkat, illetve a 111. cikke (4) bekezdése második albekezdésének a), b), c) és h) pontjában említett információkat. Abban az esetben, ha az említett információk az előrehaladási jelentés I. vagy II. részében már szerepeltek, azokat a III., IV., illetve V. részben nem kell ismételten feltüntetni, mivel minden információt csak egyszer kell megadni.
(4)
A nagyprojektek az uniós kiadások tekintélyes részét képviselik és stratégiai jelentőségűek az EU intelligens, fenntartható és inkluzív növekedési stratégiájának megvalósítása tekintetében. Az egységes alkalmazás érdekében szabványos formátumot kell biztosítani a nagyprojektek jóváhagyásához kért információk benyújtására. Az ebben a mintában szereplő információknak megfelelő biztosítékot kell nyújtaniuk arra, hogy az ERFA-ból és a Kohéziós Alapból biztosított pénzügyi hozzájárulás nem jár az Unión belül már létező létesítményekben jelentős számú munkahely megszűnésével.
(5)
A gazdasági elemzést, pénzügyi elemzést és kockázatelemzést is tartalmazó költség-haszon elemzés elkészítése előfeltétel minden nagyprojekt jóváhagyásához. Ki kell dolgozni a költség-haszon elemzés módszertanát az elismert bevált gyakorlatok alapján annak érdekében, hogy biztosítható legyen az összhang, a minőség és a pontosság mind az elemzés elvégzése, mind annak a Bizottság vagy független szakértők általi értékelése során. A nagyprojektek költség-haszon elemzésének igazolnia kell, hogy a projekt gazdasági szempontból előnyös, valamint hogy a projekt megvalósítása pénzügyi szempontból csak az ERFA-ból és a Kohéziós Alapból biztosított hozzájárulással lehetséges.
(6)
Az 1303/2013/EU rendelet 106. cikke egységes végrehajtási feltételeinek biztosítása érdekében meg kell határozni a közös cselekvési terv mintájának egységes formátumát. Figyelembe véve, hogy a tagállamok és a Bizottság közötti információcserét minden esetben elektronikus úton, az erre a célra létrehozott rendszer segítségével kell végezni, a mintában meg kell határozni az egyes mezők technikai jellemzőit, beleértve az adatok formátumát, a beviteli módszert és a karakterszám-korlátozásokat is.
(7)
Mivel a „Beruházás a növekedésbe és munkahelyteremtésbe” célkitűzés és az európai területi együttműködési célkitűzés jelentéstételi követelményei nem azonosak, két mintát kell kidolgozni a végrehajtási jelentésekre: egyet a „Beruházás a növekedésbe és munkahelyteremtésbe” célkitűzés operatív programjaira, egyet pedig az európai területi együttműködés célkitűzés együttműködési programjaira vonatkozóan. Mindazonáltal biztosítani kell, hogy azokban az esetekben, amikor a kétféle célkitűzéshez tartozó beszámolási követelmények azonosak vagy hasonlóak, a minták tartalmát lehetőség szerint összehangolják.
(8)
Az éves, illetve záró végrehajtási jelentések mintájában egységes feltételeket kell meghatározni arra vonatkozóan, hogyan kell a jelentések egyes részeiben előírt információkat megadni. Ezzel biztosítható, hogy a megadott információk következetesek, összehasonlíthatók, illetve adott esetben összesíthetők legyenek. Ennek érdekében, és figyelembe véve, hogy a tagállamok és a Bizottság közötti információcserét minden esetben elektronikus úton, az erre a célra létrehozott rendszer segítségével kell végezni, a mintában meg kell határozni az egyes mezők technikai jellemzőit, beleértve az adatok formátumát, a beviteli módszert és a karakterszám-korlátozásokat is. A szövegmezők javasolt maximális karakterszáma tekintetében a legátfogóbb jelentésekhez szükséges terjedelmet veszik alapul.
(9)
Az 1303/2013/EU rendeletben meghatározott, a „Beruházás a növekedésbe és munkahelyteremtésbe” célkitűzés keretében benyújtandó éves végrehajtási jelentésre vonatkozó előírásoknak való megfelelés érdekében - amelyek értelmében a jelentésben az adott évtől függően eltérő típusú információkat kell megadni - a minta három részből áll, hogy egyértelműen lehessen megadni az egyes évekre vonatkozó jelentések tekintetében előírt információkat. Az A. részben szerepelnek a 2016-tól kezdődően minden egyes év tekintetében megadandó információk, a B. részben szerepelnek a 2017-ben és 2019-ben benyújtott jelentésekre, illetve a záró jelentésekre előírt kiegészítő információk, a C. részben pedig a 2019-ben benyújtott jelentésben és a záró jelentésben az A. és B. részekben megadott információkon felül benyújtandó információk szerepelnek. Az 1303/2013/EU rendelet 111. cikke (4) bekezdésének harmadik albekezdésében foglaltaknak megfelelően az alaponként legfeljebb egy operatív programmal rendelkező tagállamok bizonyos információkat a 2017-ben és 2019-ben benyújtott éves végrehajtási jelentések, illetve a záró végrehajtási jelentés helyett az előrehaladási jelentésben szerepeltethetnek. A szóban forgó rendelkezések egységes alkalmazása érdekében a mintában meg kell határozni ezeket az információkat.
(10)
Az 1303/2013/EU rendet 50. cikkének (9) bekezdése értelmében az éves végrehajtási jelentés és a záró végrehajtási jelentés tartalmának a polgároknak szánt összefoglalóját a lakosság számára hozzáférhetővé kell tenni. Azt az éves, illetve záró végrehajtási jelentések mellékleteként külön fájlban kell feltölteni. A polgároknak szánt összefoglalóra külön minta nem készül, így a tagállamok az általuk legmegfelelőbbnek tartott szerkezetben és formában közölhetik ezeket az információkat.
(11)
Az 1303/2013/EU rendelet 125. cikke (4) bekezdése első albekezdésének e) pontja értelmében az irányító hatóságok felelősségi körébe tartozó vezetői nyilatkozat elkészítésére és bemutatására vonatkozó szabványok összehangolása érdekében szabványos minta formájában egységes feltételeket kell kidolgozni annak tartalmára vonatkozóan.
(12)
Az 1303/2013/EU rendelet 127. cikkének (4) bekezdése és a 127. cikk (5) bekezdésének első albekezdése értelmében az audithatóságok felelősségébe tartozó auditstratégia, auditvélemény és éves kontrolljelentés elkészítésére és bemutatására vonatkozó szabványok összehangolása érdekében olyan mintát kell biztosítani, amely egységes feltételeket tartalmaz a szóban forgó dokumentumok szerkezetét, illetve az azokban használt információk jellegét és minőségét illetően.
(13)
Az e rendeletben meghatározott intézkedések mielőbbi alkalmazásának lehetővé tétele érdekében a rendeletnek az Európai Unió Hivatalos Lapjában való kihirdetését követő napon hatályba kell lépnie,
ELFOGADTA EZT A RENDELETET:
1. cikk
Az előrehaladási jelentés mintája
Az 1303/2013/EU rendelet 52. cikkének (1) bekezdésében említett, a partnerségi megállapodás végrehajtására vonatkozó előrehaladási jelentést az e rendelet I. mellékletében szereplő mintának megfelelően kell elkészíteni.
2. cikk
A nagyprojektekre vonatkozó információk benyújtásának formátuma
Az 1303/2013/EU rendelet 101. cikke első bekezdésének a)-i) pontjai értelmében az egyes nagyprojektek jóváhagyásához szükséges információkat az e rendelet II. mellékletében meghatározott formátumban nyújtják be.
3. cikk
A költség-haszon elemzés módszertana
Az 1303/2013/EU rendelet 101. cikke első bekezdésének e) pontjában említett költség-haszon elemzést az e rendelet III. mellékletében meghatározott módszertannak megfelelően kell elvégezni.
4. cikk
A közös cselekvési terv mintájának formátuma
Az 1303/2013/EU rendelet 106. cikkének első bekezdésében említett közös cselekvési terv tartalmát az e rendelet IV. mellékletében szereplő mintának megfelelően kell meghatározni.
5. cikk
A „Beruházás a növekedésbe és munkahelyteremtésbe” célkitűzésre vonatkozó végrehajtási jelentések mintája
A „Beruházás a növekedésbe és munkahelyteremtésbe” célkitűzésre vonatkozó, az 1303/2013/EU rendelet 111. cikkében említett éves és záró végrehajtási jelentéseket az e rendelet V. mellékletében szereplő mintának megfelelően kell elkészíteni.
6. cikk
A vezetői nyilatkozat mintája
Az 1303/2013/EU rendelet 125. cikke (4) bekezdése első albekezdésének e) pontjában említett vezetői nyilatkozatot minden egyes operatív programra vonatkozóan az e rendelet VI. mellékletében meghatározott mintának megfelelően kell benyújtani.
7. cikk
Az auditstratégia, az auditvélemény és az éves kontrolljelentés mintája
(1) Az 1303/2013/EU rendelet 127. cikkének (4) bekezdésében említett auditstratégiát az e rendelet VII. mellékletében meghatározott mintának megfelelően dolgozzák ki.
(2) Az 1303/2013/EU rendelet 127. cikke (5) bekezdése első albekezdésének a) pontjában említett auditvéleményt az e rendelet VIII. mellékletében meghatározott mintának megfelelően kell megfogalmazni.
(3) Az 1303/2013/EU rendelet 127. cikke (5) bekezdése első albekezdésének b) pontjában említett éves kontrolljelentést az e rendelet IX. mellékletében meghatározott mintának megfelelően kell elkészíteni.
8. cikk
Az európai területi együttműködési célkitűzésre vonatkozó végrehajtási jelentések mintája
Az európai területi együttműködési célkitűzésre vonatkozó, az 1299/2013/EU rendelet 14. cikkében említett éves és záró végrehajtási jelentéseket az e rendelet X. mellékletében szereplő mintának megfelelően kell elkészíteni.
9. cikk
Hatálybalépés
Ez a rendelet az Európai Unió Hivatalos Lapjában való kihirdetését követő napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2015. január 20-án.

Labels: 4
19
5
12
15